། གཉིས་པའི་ནང་ཚན་དབྱེ་བ་རྣམས་ལས། དང་པོ་མཆོད་རྫས་བྱིན་གྱིས་བརླབ་པ་ནི། མཆོད་ཚོགས་རྣམས་ལ་བསང་ཆུ་འཐོར་ཞིང་འདི་སྐད་དོ།། ཨོཾ་ཨཱཿཧཱུྃ། རང་སེམས་ངོ་བོ་ཆོས་ཀྱི་སྐུ། །རང་བཞིན་གསལ་བ་ལོངས་སྤྱོད་རྫོགས། །ཐུགས་རྗེ་སྣ་ཚོགས་སྤྲུལ་པའི་གར། །སྐུ་གསུམ་ཡི་གེ་འབྲུ་གསུམ་གྱིས། །མཆོག་ཏུ་དག་པར་སྦྱངས་བྱས་པའི། །ཕུན་ཚོགས་འདོད་ཡོན་འོད་ཕུང་བཅུད། །ཀུན་བཟང་མཆོད་སྤྲིན་རབ་འབྱམས་སུ། །ལྷུན་གྲུབ་ནམ་མཁའི་ཁམས་ཁྱབ་གྱུར། ། གཉིས་པ་དམ་ཚིག་ལྷ་ཚོགས་བསྐྱེད་པ་ནི། ཧྲཱིཿ ཆོས་དབྱིངས་མི་འགྱུར་སྤྲོས་པའི་མཐའ་བྲལ་ལ། །གང་ཡང་དམིགས་པའི་ཡུལ་དུ་མ་གྱུར་ཀྱང་། །འགག་མེད་རང་མདངས་ཀུན་ཏུ་མ་འདྲེས་གསལ། །བདེན་གཉིས་མཉམ་པར་འཁྱེར་པ་ལམ་གྱི་མཆོག །དེ་ཕྱིར་རང་རིག་ངོ་བོ་མ་བཅོས་དབྱིངས།། རང་གསལ་ཡེངས་མེད་དྲན་པའི་ངང་ཉིད་ལས། །རྩལ་སྣང་བསྐྱེད་པའི་རིམ་པ་ལངས་པ་སྟེ། །བསྐྱེད་དང་རྫོགས་པ་ཟུང་འཇུག་ཡངས་པའི་ཀློང་། །སྣོད་ཀྱི་འཇིག་རྟེན་རབ་འབྱམས་དག་པའི་ཞིང་། །འཇའ་ཚོན་འོད་ལྔ་དྭངས་མར་འཁྲིགས་པའི་དབུས། །སྔོན་དུ་གཤེགས་ཤིང་ད་ལྟར་ཕྱོགས་བཅུར་བཞུགས། །མ་འོངས་འབྱོན་འགྱུར་དཀོན་མཆོག་རིན་པོ་ཆེ། །བྱིན་རླབས་ཕུང་པོ་རྩ་བརྒྱུད་བླ་མ་དང་། །དངོས་གྲུབ་འབྱུང་གནས་དཀྱིལ་འཁོར་རྒྱ་མཚོའི་ཚོགས། །ཕྲིན་ལས་བདག་ཉིད་མཁའ་འགྲོ་ཆོས་སྐྱོང་སྡེ། །སྐྱབས་ཀྱི་འོས་སུ་གྱུར་པ་ཐམས་ཅད་དང་། །མཐའ་ཀླས་ནམ་མཁའི་ཁམས་ཀྱི་རྗེས་སོང་བའི། །མ་གྱུར་དྲིན་ཅན་རྣམ་མང་མ་ལུས་པ། །གཟོད་ནས་དག་པ་ལྷ་ཡི་རང་བཞིན་ལྟར། །རང་བབ་ངང་དུ་གསལ་རྫོགས་ཆེན་པོའོ། ། གསུམ་པ་ཡེ་ཤེས་ལྷ་ཚོགས་སྤྱན་འདྲེན་པ་ནི། ཧྲཱིཿ སྐྱེ་མེད་རྣམ་དག་དཀྱིལ་འཁོར་ཆེ། །ཕྱོགས་ལྷུང་འདུ་འབྲལ་ཀུན་དང་བྲལ། །ཁྱབ་གདལ་དབྱིངས་དེར་དམ་ཚིག་དང་། །ཡེ་ཤེས་ཞེས་བྱའི་མིང་ཡང་མེད། །འོན་ཏེ་གཉིས་སྣང་ཅན་གྱི་ངོར། །དད་དང་གདུང་བས་སྤྱན་འདྲེན་ན། །སྐུ་གསུམ་བདག་ཉིད་སྐྱབས་གནས་ཚོགས། །དམིགས་མེད་ཐུགས་རྗེས་གཤེགས་སུ་གསོལ། ། བཞི་པ་བཞུགས་སུ་གསོལ་ཞིང་ཕྱག་འཚལ་བ་ནི། རང་བྱུང་སྤྲུལ་པའི་དཀྱིལ་འཁོར་འདིར། །གཉིས་མེད་ངང་དུ་བཞུགས་སུ་གསོལ། །ཀུན་ཁྱབ་ཕྱོགས་བྲལ་མོས་གུས་ཀྱིས། །རྣམ་པ་ཀུན་ཏུ་ཕྱག་འཚལ་ལོ། ། ལྔ་པ་མཆོད་ཅིང་བསྐང་བ་ནི། ཧྲཱིཿ ཆོས་ཉིད་དོན་དམ་གཤིས་ཉིད་ལ། །མཆོད་བྱ་མཆོད་བྱེད་ཐམས་ཅད་བྲལ། །ཆོས་ཅན་ཀུན་རྫོབ་སྣང་བའི་ངོར། །རྣམ་པ་ཐམས་ཅད་སྲིད་པ་ཅན། །སྟོང་ཉིད་ངང་ནས་ཅིར་ཡང་འཆར། །འཆར་ཡང་ངོ་བོ་ཡོངས་སུ་སྟོང་། །སྣང་སྟོང་དབྱེར་མེད་ཆུ་ཟླ་འམ། །དྲི་མེད་མེ་ལོང་གཟུགས་བརྙན་དཔེ། །བརྟགས་ན་བདེན་མེད་སྣང་བ་སྟེ། །མ་བརྟགས་ངོ་ན་ཉམས་དགའ་ཞིང་། །སྐྱབས་རྣམས་ཆོས་སྐུ་རོལ་པ་ལ། །མཉེས་བྱ་མཉེས་བྱེད་མ་མཆིས་ཀྱང་། །འབྲས་བུ་སྐུ་གཉིས་ལྷུན་གྲུབ་ཕྱིར། །ཚོགས་གཉིས་ཟུང་འཇུག་ཉམས་ལེན་ལས། །རྣམ་པར་མཆོད་དང་བསྐང་བ་ནི། །སྣོད་ཀྱི་འཇིག་རྟེན་ཁམས་ཀུན་དང་། །མཆོད་ཡོན་ཞབས་བསིལ་མེ་ཏོག་སྤོས། །སྣང་གསལ་དྲི་ཆབ་ཞལ་ཟས་རོལ། །རྒྱལ་སྲིད་རིན་ཆེན་རྣམ་པ་བདུན། །བཀྲ་ཤིས་རྟགས་རྫས་འདོད་ཡོན་ལྔ། །ཕུན་ཚོགས་འབྱོར་དཔལ་སྲིད་དགུ་དང་། །བཅུད་ཀྱི་སེམས་ཅན་བདག་དང་གཞན། །ལུས་དང་ལོངས་སྤྱོད་དུས་གསུམ་གྱི། །དགེ་ཚོགས་དངོས་པོ་ཅི་མཆིས་པ། །བློ་ཡིས་ཀུན་ཏུ་བླངས་ནས་ནི། །མི་ཕྱེད་དད་པས་འབུལ་བར་བགྱི། །རྩ་བརྒྱད་སྟོང་སྦྱར་ཨ་མྲྀ་ཏ། །སྣ་ཚོགས་རཀྟ་དམར་གྱི་མཚོ། །དཔལ་གྱི་གཏོར་མ་ཆེན་པོ་སོགས། །མཆོད་རྫས་མི་ཟད་རབ་འབྱམས་འབུལ། །དབང་ལྔ་ཚིལ་ཞུན་བདུད་རྩིའི་ཆུ། །ཤ་ཆེན་རྐང་གླིང་གསང་བའི་རྔ། །བསྒྲུབ་འབོད་རྟེན་པ་བསྐང་བའི་རྫས། །མ་ཚང་མེད་པ་ཡོངས་ཀྱང་འབུལ། །མཚན་ཉིད་ཐམས་ཅད་ཡོངས་རྫོགས་པའི། །མཆོད་པའི་ལྷ་མོ་དམ་པ་ནི། །རྨད་བྱུང་བསམ་གྱིས་མི་ཁྱབ་པ། །ཟུང་འཇུག་བདེ་ཆེན་རྟེན་དུ་འབུལ། །མདོར་ན་ཕྱི་ནང་གསང་བའི་རྫས། །འབྱམས་ཀླས་ཞིང་གི་ཁྱོན་གང་བ། །གཅིག་ལས་བཞེད་དགུ་དུ་མར་སྣང་། །སྔགས་རྒྱ་ཏིང་འཛིན་གྱིས་བསྐྱེད་དང་། །ཁྱད་པར་མི་དགེའི་ཕྱོགས་ལས་བྱོལ། །སྡོམ་གསུམ་སྒོར་ཞུགས་བསླབ་བྱར་འབད། །སྒོ་གསུམ་ལྷ་སྔགས་ཡེ་ཤེས་ཀྱི། །འཁོར་ལོར་འཁྱེར་བའི་ལེགས་བྱས་འདིས། །དཀོན་མཆོག་རིན་ཆེན་ཐུགས་དམ་བསྐང་། །རྩ་བརྒྱུད་བླ་མའི་ཐུགས་དམ་བསྐང་། །ཡི་དམ་ལྷ་ཚོགས་ཐུགས་དམ་བསྐང་། །མཁའ་འགྲོ་ཆོས་སྐྱོང་ཐུགས་དམ་བསྐང་། །རིགས་དྲུག་འགྲོ་བའི་ཐུགས་དམ་བསྐང་། །མཆོད་དོ་འབུལ་ལོ་བསྟོད་པར་བགྱི། །བདག་དང་རྣམ་མང་ཐམས་ཅད་ལ། །ཐུགས་བརྩེས་དགོངས་ཏེ་བཞེས་སུ་གསོལ། །ཐུགས་དམ་གཉན་པོ་སྐོང་གྱུར་ཅིག །དེའི་མཐུས་འཁོར་བ་ཐོག་མེད་ཀྱི། །སྡིག་སྒྲིབ་ཉམས་ཆག་ཐམས་ཅད་དག །བླ་མེད་བསོད་ནམས་ཡེ་ཤེས་ཚོགས། །ཡོངས་སུ་རྫོགས་པར་བྱིན་གྱིས་རློབས། ། དྲུག་པ་དོན་དམ་མཆོད་བསྐང་ནི། ཨཱཿ ཀུན་ཁྱབ་མགོན་པོ་རང་སེམས་ལ། །དྲི་མེད་བྱང་སེམས་མཆོད་ཡོན་དང་། །ཡེ་དག་ཞབས་བསིལ་རང་བྱུང་གི །མེ་ཏོག་རང་བབས་བདུག་པ་སྤོས། །འོད་གསལ་སྣང་བྱེད་བཟོ་མེད་ཆབ། །དྲན་པའི་ཞལ་ཟས་མི་བསྒོམ་སྒྲ། །རྣམ་པར་རྟོག་པ་སྣང་གྲགས་ཚོགས། །ངོ་ཤེས་སྟོང་ཉིད་སྣོད་བཅུད་དངོས། །རྐྱེན་སྣང་རང་གྲོལ་སྲིད་དང་ཞིའི། །དཔལ་གྱི་འབྱོར་པ་རྒྱ་མཚོ་དང་། །ཏིང་འཛིན་མི་འབྲལ་རྟག་ཏུ་བརྟན། །
བསྒྲུབ་རྟེན་སྐོང་བའི་རྫས་ལ་སོགས། །ཉམས་མྱོང་བདུད་རྩི་ཉོན་མོངས་ཚོགས། །ལམ་འཁྱེར་རཀྟ་གནས་ལུགས་དོན། །ཡང་དག་རྟོགས་པའི་བ་ལིངྟ། །ཟག་མེད་བདེ་ཆེན་རིག་མ་འབུལ། །སྣང་སྲིད་ཆོས་ཀུན་དུས་ནམ་ཡང་། །འཕོ་འགྱུར་བྲལ་བའི་ཕྱག་རྒྱ་ཆེ། །ལྷན་སྐྱེས་གཉིས་མེད་ཡེ་ཤེས་དང་། །འཁོར་གསུམ་དམིགས་མེད་མཆོད་པ་འབུལ། །སྐྱེ་མེད་རིག་པའི་ལྷ་ཚོགས་རྣམས། །རང་བཞིན་ཤེས་པས་ཐུགས་དམ་བསྐང་། །འགག་མེད་སྣང་བའི་ལྷ་ཚོགས་རྣམས། ། གཉིས་འཛིན་རང་གྲོལ་ཐུགས་དམ་བསྐང་། །ཁྱབ་གདལ་ཆོས་དབྱིངས་ལྷ་ཚོགས་རྣམས། །བྱར་མེད་བློ་འདས་ཐུགས་དམ་བསྐང་། །འཁོར་འདས་མཉམ་ཉིད་ལྷ་ཚོགས་རྣམས། ། དག་པ་རབ་འབྱམས་ཐུགས་དམ་བསྐང་། ། བདུན་པ་བཤགས་པ་ནི། ཧྲཱིཿ ཕྱི་ནང་དབྱེར་མེད་ཟང་ཐལ་བ། །ཐིག་ལེ་ཉག་ཅིག་རོལ་པ་ལ། །རྣམ་དབྱེ་གཞི་མེད་རྩ་བྲལ་ཡང་། །གློ་བུར་ཀུན་བརྟགས་སྣང་ངོ་རུ། ། ཤར་བའི་མགོན་པོ་མཆོག་རྣམས་ལ། །བདག་གིས་ནོངས་པ་བཤགས་འབུལ་ན། །བྱམས་བརྩེའི་སྤྱན་རས་གྱིས་བཙའ་ཞིང་། །ཐུགས་རྗེ་ཆེན་པོས་དགོངས་སུ་གསོལ། །འགྲོ་རྣམས་བདེ་གཤེགས་སྙིང་པོ་ཅན། །དག་པའི་རང་བཞིན་ཉིད་ན་ཡང་། །བདག་ནི་འཁོར་བ་ཐོག་མེད་ནས། །ལས་དང་ཉོན་མོངས་སྒྲིབ་པས་བསྒྲིབས། །མ་རིག་འཁྲུལ་བའི་དབང་དུ་སོང་། །ཉིང་འཁྲུལ་མི་དགེ་འབའ་ཞིག་བསགས། །རྣམ་སྨིན་སྡུག་བསྔལ་མྱོང་བྱས་པ། །ཀུན་ཀྱང་མཐོལ་ཞིང་བཤགས་པར་བགྱི། ། དགེ་ཚོགས་འབའ་ཞིག་མཐུ་ཡིས་དེང་། །ཆོས་ཀྱི་རྒྱུ་རྐྱེན་ཚང་མོད་ཀྱང་། །བག་ཆགས་ངན་གོམས་ཡོངས་བརྟས་པས། །ལོག་པ་ཀུན་ཏུ་སྤྱོད་པ་སྟེ། །དལ་འབྱོར་ད་རེས་གཅིག་པུ་ལ། ། སྟོང་ཟད་བྱས་པ་མཐོལ་ལོ་བཤགས། །མྱུར་དུ་མི་རྟག་འཆི་བ་ལ། །རྟག་པར་བཟུང་བ་མཐོལ་ལོ་བཤགས། །རྒྱུ་འབྲས་བསླུ་བ་མེད་པ་ལ། །འཆོལ་བར་སྤྱད་པ་མཐོལ་ལོ་བཤགས། །འཁོར་བ་སྡུག་བསྔལ་རང་བཞིན་ལ། །དེ་ལྟར་མ་ཤེས་མཐོལ་ལོ་བཤགས། །ཚེ་འདི་རྨི་ལམ་ལྟ་བུ་ལ། །བདེན་པར་བཟུང་བ་འདོད་ཡོན་བསླུ་བའི་ཆོས་ཅན་ལ། །ཞེན་ཅིང་ཆགས་པ་གནས་གྲོགས་འབྲེལ་བ་ཡད་ཡུད་ལ། །གདུང་སེམས་བྱས་པ་བདེ་སྡུག་གདམ་ཀ་ད་རེས་ལ། །བསམ་བརླག་སོང་བ་མཐོལ༴ གཏན་གྱི་སྐྱབས་གནས་དཀོན་མཆོག་ལ། །བློ་གཏད་མ་བརྟན་་སོ་ཐར་ཚུལ་ཁྲིམས་སྡོམ་པ་རྣམས། །ཉམས་པར་གྱུར་པ་བྱང་ཆུབ་སེམས་ཀྱི་བསླབ་བྱ་ཀུན། །ལག་ཏུ་མ་ལོན་རིག་འཛིན་གསང་སྔགས་དམ་ཚིག་ཚོགས། །རས་སུ་བོར་བ་མཐོལ་རྩ་བརྒྱུད་བླ་མ་སངས་རྒྱས་ལ། །ཐ་མར་བཟུང་བ་ལམ་ཟབ་མོས་གུས་གསོལ་འདེབས་ལ། །ཀུན་ཏུ་མ་བརྩོན་ངེས་གསང་ཟབ་མོའི་གདམས་ངག་རྣམས། །ཉམས་སུ་མ་བླངས་ཡི་དམ་བསྐྱེད་རྫོགས་བཟླས་བརྗོད་ལ། །ལེ་ལོར་བྱས་པ་མཐོལ་དམ་ཅན་རྒྱ་མཚོའི་ཕྲིན་ལས་རིམ། །ཆག་པར་གྱུར་པ་སྣང་གྲགས་དག་པའི་རོལ་པ་ལ། །དག་སྣང་མ་སྦྱངས་ཡེ་ནས་རྣམ་དག་གནས་ལུགས་ལ། །རང་ཞལ་མ་བལྟས་བློ་བྲལ་དྭངས་མའི་ཤེས་པ་ལ། །བཅོས་མས་བསླད་པ་ལམ་གྱི་སྙིང་པོ་དྲན་པ་ལ། །འཁྲུལ་བར་ཐལ་པ་དྲན་རྟོག་གཤིས་ཀྱི་རོལ་པ་ལ། །དགག་བསྒྲུབ་བྱས་པ་མཐོལ་ཡུལ་ལྔ་སྟོང་ཉིད་རང་རྩལ་ལ། །ཨ་འཐས་བཟུང་བ་ཕྱི་ནང་རྐྱེན་སྣང་སྣ་ཚོགས་ལ། །ཆགས་སྡང་དབང་སོང་མཐོ་དམན་ཉམས་ཀྱི་འཆར་སྒོ་ལ། །རྩིས་གདབ་བྱས་པ་གདོད་མའི་ཤེས་པ་ཐ་མལ་ལ། །བཟང་རྟོག་གིས་བསྒྲིབས་བལྟ་བྱ་ལྟ་བྱེད་བློ་འདས་ལ། །བློ་ཡིས་བསྒོམས་པ་རང་ཤར་རང་གྲོལ་རྗེས་ཐོབ་ལ། །རྗེས་ཤེས་ཤོར་བ་རང་རྩལ་ཕྱོགས་མེད་ཁ་ཡན་ལ། །གཅིག་ཏུ་ཞེན་པ་འཛིན་མེད་ལྷུག་པའི་རང་བབས་ལ། །བག་ཆགས་དྲིས་བགོས་རྩ་གསུམ་རང་སེམས་ངོར་རྫོགས་ལ། །ཐག་ཆོད་མ་གྱུར་སྟོང་ཉིད་སྙིང་རྗེ་ཟུང་འཇུག་ལ། །ཡ་བྲལ་སོང་བ་མཐོལ་ལོ་གཞན་དོན་གཟུགས་སྐུའི་རྟེན་འབྲེལ་ལ། །རྨོངས་པར་གྱུར་པ་འབྲས་བུ་འཁོར་འདས་མཉམ་ཉིད་ལ། །མངོན་དུ་མ་གྱུར་སྣང་སྲིད་སྐུ་གསུམ་དཀྱིལ་འཁོར་ལ། །ཀློང་དུ་མ་ཕེབས༴ སྤང་རྟོགས་ཡོན་ཏན་ལྷུན་གྲུབ་ལ། །རྫོགས་པར་མ་ནུས་མཐོལ་ལོ་བཤགས། །དེ་ལྟར་ཉམས་ཆག་ཉེས་པའི་ཚོགས། །བདག་གཞན་ལས་ངན་སྡིག་སྒྲིབ་དང་། །ལྷན་ཅིག་སྙིང་ནས་འགྱོད་པས་བཤགས།། ཕྱིན་ཆད་ཡོངས་སུ་ལྡོག་པར་བགྱི། །སྤྲོས་པའི་མཚན་མ་ཉེར་ཞི་ཞིང་། །རྣམ་རྟོག་གང་ཡང་མི་དམིགས་པར། །བཤགས་པར་བྱ་རྒྱུ་ཅི་མཆིས་ཀྱང་། །ཀུན་རྫོབ་སྒྱུ་མའི་བཤགས་པ་འདི། །དམིགས་མེད་ངང་དུ་ཡོངས་བཞེས་ནས། །གཉིས་མེད་ཀློང་དུ་ཚངས་པར་མཛོད། །འཕྲལ་དང་ཡུན་དུ་སྒྲིབ་པའི་ཆ། །ཐམས་ཅད་དག་པར་བྱིན་གྱིས་རློབས། ། གསུམ་པ་རྗེས་ལ་ལྔའི། དང་པོ་བསྐུལ་ཞིང་བཟློག་པ་ནི། ཧཱུྃ། ཡེ་ཤེས་རྣམ་རོལ་མགོན་པོའི་ཚོགས། །དབྱིངས་ནས་ཐུགས་དམ་གཉན་པོ་བསྐུལ། །ཕུང་རྒན་བདག་འཛིན་འཁྲུལ་པའི་དགྲ། །རྩད་ནས་གཅོད་པའི་ཕྲིན་ལས་མཛོད། །གནས་སྐབས་མི་མཐུན་འགལ་རྐྱེན་དང་། །ལས་ངན་མི་དགེའི་ཚོགས་རྣམས་བཟློག །འདིར་སྣང་ཞེན་དང་དངོས་འཛིན་གྱི། །བག་ཆགས་ངན་པ་ཐམས་ཅད་བཟློག །བཟོ་མེད་རང་བྱུང་རང་རིག་པའི། །ཡེ་ཤེས་གཤིས་ཀྱི་ངོ་བོ་ལས། །གཡོས་པའི་དཀར་ནག་སྒྲིབ་པ་ཀུན། །ཀ་དག་བདེ་ཆེན་ཀློང་དུ་བཟློག ། གཉིས་པ་དངོས་གྲུབ་ལེན་པ་ནི། བསླུ་མེད་སྐྱབས་རྣམས་སྐུ་གསུང་ཐུགས་ཡོན་ཏན། །ཕྲིན་ལས་མི་བཟད་རྒྱན་གྱི་འཁོར་ལོ་ཆེས། །བདག་ལ་བྱིན་རློབས་ཇི་ལྟར་བསམ་དོན་དང་། །མཆོག་དང་ཐུན་མོང་དངོས་གྲུབ་སྩལ་དུ་གསོལ། ། གསུམ་པ་བཟོད་པར་གསོལ་བ་ནི། འདིར་ནི་ཉེས་གང་བཟོད་པར་བཞེས་སུ་གསོལ། །སྐྱེ་འགག་གནས་བྲལ་རང་བྱུང་དོན་གྱི་ལྷར། །གཏང་གཞག་ཅི་མཆིས་སྣང་སྟོང་གསལ་བའི་ངང་། །མཐའ་བྲལ་གནས་ལུགས་གཉུག་མའི་ངོ་བོར་བསྡུ། ། བཞི་པ་སྨོན་ལམ་ནི། འཁོར་གསུམ་ཡང་དག་ངང་ནས་སྲིད་དང་ཞིའི། །དུས་གསུམ་དགེ་ཚོགས་འགྲོ་བ་ཡོངས་ལ་བསྔོ། །བདེ་ལེགས་ཕུན་སུམ་ཚོགས་པའི་དཔལ་ལ་སྤྱོད། །བླ་མེད་རྡོ་རྗེའི་གོ་འཕང་མྱུར་ཐོབ་ཤོག ། ལྔ་པ་ཤིས་བརྗོད་ནི། བཀྲ་ཤིས་དཔལ་འབར་སྲིད་ཞིའི་ཁྱོན་གང་བའི། །ཕན་བདེའི་དཔལ་ཡོན་འདོད་རྒུར་ཡོངས་འཁྱིལ་ཞིང་། །སྐྱབས་ཀྱི་ཡུལ་གྱུར་གདོད་མའི་མགོན་པོ་ཀུན། །རྣམ་དག་ཆོས་དབྱིངས་ཡངས་པའི་བཀྲ་ཤིས་ཤོག ། ཅེས་པ་འདི་ནི་རིས་སུ་མ་ཆད་པའི་ཡོངས་རྫོགས་མཆོད་འོས་རྒྱ་མཚོའི་མཆོད་སྐོང་བཤགས་ཟློག་དགོས་པ་ཀུན་ཚང་དོན་དམ་མན་ངག་ངེས་གསང་དང་སྦྱར་བ་རྒྱན་གྱིས་མ་བསྒྲིབས་པ་ཞིག་དགོས་ཞེས། མཁྱེན་ཡངས་སྒྲུབ་བླ་ཀརྨ་དད་གྲོལ་གྱིས་ལོ་གསུམ་བཅད་རྒྱ་ཡིག་དྲུག་དུང་ཕྱུར་ཞིག་སྟེ་བླ་ན་མེད་པའི་མཎྜལ་དང་བཅས་གསུང་གིས་བསྐུལ་བ་ལས། དོན་རྒྱུད་ཀྱི་རྗེས་སུ་འཇུག་ནའང་དོན་མེད་རྣམ་གཡེང་བསྒྲུབ་བྱ་ལྟ་བུར་ལྷུར་ལེན་པའི་ལྟར་སྣང་སྙོམས་ལས་མཁན། ༧ ངག་དབང་ཀུན་དགའ་བསྟན་འཛིན་གྱིས་སྦྱར་བའི་དགེ་བས་དྲིན་ཅན་ནམ་མཁའ་དང་མཉམ་པའི་འགྲོ་བ་མཐའ་དག་གནས་སྐབས་མཐར་ཐུག་གི་ཕན་བདེའི་དཔལ་ཆེན་པོ་ལ་ལོངས་སྤྱོད་པར་གྱུར་ཅིག། །།